ธอส.สุดอั้นขึ้นดอกเบี้ยกู้ฝากการันตีไม่กระเทือนคนซื้อบ้าน
ธอส. สุดอั้น ขึ้นดอกเบี้ยทั้งเงินฝากเงินกู้ตามธนาคารพาณิชย์ เชื่อไม่กระทบลูกค้าเงินกู้
18 ส.ค. 2554

ธอส. สุดอั้น ขึ้นดอกเบี้ยทั้งเงินฝากเงินกู้ตามธนาคารพาณิชย์ เชื่อไม่กระทบลูกค้าเงินกู้ 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่าวว่า ธนาคารได้ปรับขึ้นดอกเบี้ยเงินฝากประจำ และตั๋วสัญญาใช้เงินทุกประเภทอีก 0.15-0.35% ส่งผลให้ดอกเบี้ยเงินฝากประจำ และตั๋วสัญญาใช้เงินประเภท 3 เดือน 6 เดือน 1 ปี 2 ปี 3 ปี และ 5 ปี ขึ้นเป็น 1.60% 1.85% 2.25% 2.85% 3.25% และ 3.40% ตามลำดับ 
สำหรับเงินฝากประจำสินเคหะปรับขึ้นอีก 0.35% จากเดิม 1.90% เป็น 2.25% หากฝากครบ 2 ปี รับเพิ่มอีก 1%
ด้านอัตราดอกเบี้ยเงินกู้นั้นธนาคารได้ปรับอัตราดอกเบี้ยเงินกู้สำหรับลูกค้ารายย่อยทั่วไปอีก 0.25% จากเดิม 6.50% เป็น 6.75% มีผลบังคับใช้ทันที
“ที่ผ่านมา ธอส.พยายามตรึงดอกเบี้ยเงินกู้เพื่อลดภาระค่าใช้จ่ายลูกค้ามาโดยตลอด ไม่ได้ปรับขึ้นอัตราดอกเบี้ยเงินกู้มากว่า 2 ปีแล้ว ขณะที่ได้ขึ้นดอกเบี้ยเงินฝากมาอย่างต่อเนื่อง สำหรับการปรับดอกเบี้ยเงินกู้ครั้งนี้จะส่งผลกระทบต่อลูกค้าไม่มากนัก เนื่องจากธนาคารได้ออกสินเชื่อบ้านอัตราดอกเบี้ยต่ำเป็นทางเลือกในช่วงดอกเบี้ยขาขึ้น มีทั้งดอกเบี้ยคงที่ 2 ปี 2.99% สำหรับผู้ที่มีรายได้น้อย ไม่เกินเดือนละ 1 หมื่นบาท ส่วนลูกค้าทั่วไปสามารถใช้ดอกเบี้ย 0% นาน 6 เดือนได้” นายวรวิทย์ กล่าว 
อย่างไรก็ตาม ธนาคารยังคงตระหนักถึงการช่วยเหลือให้คนไทยมีที่อยู่อาศัยเป็นของตัวเอง สำหรับนโยบายการปล่อยสินเชื่อปีนี้ยังคงเน้นสานฝันให้คนไทยมีที่อยู่อาศัยเป็นของตัวเองอย่างทั่วถึง และสร้างโอกาสในการเข้าถึงแหล่งเงินกู้เพื่อที่อยู่อาศัยให้ได้มากที่สุด โดยเฉพาะกลุ่มรายได้น้อยให้มีบ้านเป็นของตัวเอง
ด้านธนาคารไทยเครดิตเพื่อรายย่อย ได้ประกาศปรับขึ้นดอกเบี้ยเงินฝาก 0.10.2% พร้อมขึ้นดอกเบี้ยเงินกู้ 0.15% มีผลตั้งแต่วันที่ 21 มี.ค.ที่ผ่านมา ซึ่งทำให้ดอกเบี้ยเงินฝากออมทรัพย์เพิ่มค่าทันใจ เพิ่มจาก 1.8% เป็น 2% ดอกเบี้ยเงินฝากประจำ 3 และ 5 เดือน ขึ้นจาก 2% มาอยู่ที่ 2.15% เงินฝากประจำ 6, 8 และ 9 เดือน ขึ้นจาก 2.1% มาอยู่ที่ 2.2% เงินกู้ลูกค้ารายย่อยชั้นดี อยู่ที่ 8.7% ส่วนดอกเบี้ยลูกค้ารายใหญ่ชั้นดี คงเดิมที่ 8.25% และดอกเบี้ยเงินกู้เบิกเกินบัญชีอยู่ที่ 8.5%